**NOTĂ INFORMATIVĂ**

**la proiectul Hotărîrii Guvernului cu privire la modificarea și completarea unor hotărîri ale Guvernului**

Prezentul proiectul de Hotărîre de Guvern a fost elaborat în scopul aducerii în concordanță a cadrului normativ secundar cu prevederile legale nou aprobate.

În acest sens, proiectul de Hotărîre propune modificări și completări la Hotărîrea Guvernului nr.395 din 05.06.2017 cu privire la aprobarea Regulamentului privind organizarea şi funcţionarea Serviciului Fiscal de Stat și la Hotărîrea Guvernului nr.331 din 28.05.2012 privind salarizarea funcţionarilor publici, ca urmare a aprobării mai multor acte legislative care impun corelarea acestora cu cadrul normativ subordonat.

În ceea ce privește modificarea și completarea *Hotărîrii Guvernului nr.395 din 05.06.2017 cu privire la aprobarea Regulamentului privind organizarea şi funcţionarea Serviciului Fiscal de Stat,* proiectul propune completarea Regulamentului privind organizarea şi funcţionarea Serviciului Fiscal de Stat (în continuare Regulament) cu unele funcții și atribuții ale Serviciului Fiscal de Stat care la moment nu sunt incluse în Regulament, dar care au fost conferite Serviciului Fiscal de Stat prin mai multe acte normative, după cum urmează:

1. Atribuția de constatare a infracțiunilor prevăzute la art.241–242, 244, 2441, 250–253 şi 3351 din Codul penal – prin Legea nr.281 din 16.12.2016 cu privire la modificarea şi completarea unor acte legislative și Legea nr.49 din 23.03.2018 privind completarea Codului de procedură penală al Republicii Moldova nr. 122/2003;
2. Atribuția de efectuare a controlului asupra respectării legislaţiei fiscale în cadrul procesului de emitere, acordare, acceptare şi rambursare a valorii tichetelor de masă – prin Legea nr.288 din 15.12.2017 cu privire la modificarea şi completarea unor acte legislative;
3. Atribuția de efectuare la solicitarea Ministerului Finanțelor, a verificării anuale, pînă la data de 31 mai a anului de gestiune, a respectării de către beneficiarul subvenționării creării locurilor de muncă a obligațiilor stipulate în contract, pe parcursul valabilității contractului de subvenționare – prin Legea nr. 178 din 26.07.2018 cu privire la modificarea unor acte legislative;
4. Atribuția de efectuare a controlului asupra calculării corecte şi a virării în termen a contribuţiilor la bugetul asigurărilor sociale de stat şi a primelor de asigurare obligatorie de asistenţă medicală şi aplicare de sancţiuni contravenţionale pentru încălcarea prevederilor legale referitoare la calcularea acestora – prin Legea nr. 295 din 21.12.2017 pentru modificarea şi completarea unor acte legislative;
5. Atribuția de eliberare a certificatului de înregistrare în calitate de centru de asistenţă tehnică pentru maşinile de casă şi de control – prin Legea nr.288 din 15.12.2017 cu privire la modificarea şi completarea unor acte legislative;
6. Atribuția de efectuare a altor tipuri de controale decît cele prevăzute de Codul fiscal stabilite în sarcina Serviciului Fiscal de Stat prin acte normative speciale - prin Legea nr. 178 din 26.07.2018 cu privire la modificarea unor acte legislative.

Astfel, reieșind din faptul că Regulamentul privind organizarea şi funcţionarea Serviciului Fiscal de Stat aprobat prin Hotărîrea Guvernului nr.395 din 05.06.2017, reglementează statutul juridic, misiunea, funcţiile de bază și atribuţiile principale ale Serviciului Fiscal de Stat, este necesară ajustarea acestuia prin includerea noilor atribuții și funcții conferite de lege Serviciului Fiscal de Stat.

Totodată, proiectul propune la pct.9) subpct.2) din Regulament înlocuirea textului „dispozitivelor şi sistemelor pentru înregistrarea operaţiunilor cu numerar” cu textul „echipamente de casă şi de control”. Propunerea respectivă este corelată cu Legea nr.118 din 05.07.2018 pentru modificarea şi completarea unor acte legislative.

În ceea ce privește modificarea și completarea *Hotărîrii Guvernului nr.331 din 28.05.2012 privind salarizarea funcţionarilor publici,* propunerile au drept scop corelarea actului normativ cu prevederile Legii nr. 178 din 26.07.2018 cu privire la modificarea unor acte legislative (art.XI).

Astfel, prin Legea nr. 178 din 26.07.2018 cu privire la modificarea unor acte legislative a fost modificată anexa nr.4 la Legea nr.48 din 22.03.2012 privind sistemul de salarizare a funcţionarilor publici, la compartimentul “Gradele speciale ale serviciului vamal”, fiind astfel stabilit sporul pentru gradul special al angajaților Serviciului Fiscal de Stat.

Prin urmare, deoarece Hotărîrea Guvernului nr.331 din 28 mai 2012 cu privire la salarizarea funcționarilor publici este adoptată în scopul executării Legii nr.48 din 22 martie 2012 privind sistemul de salarizare a funcționarilor publici, aceasta urmează a fi adusă în concordanță cu noile prevederi introduse în Legea 48/2012.

Astfel, aprobarea propunerilor înaintate va asigura armonizarea și uniformizarea legislației în vigoare.

Totodată, modificările respective nu generează cheltuieli suplimentare pentru Bugetul Public Național.

**Secretar general de stat Ion CHICU**